Document ID: 31993D0552

KOMISIJAS LēMUMS
(1993. gada 1. oktobris),
ar ko ievieš Padomes Direktīvā 92/3/Euratom minēto standarta dokumentu radioaktīvo atkritumu pārvadājumu uzraudzībai un kontrolei
(93/552/Euratom)
EIROPAS KOPIENU KOMISIJA,
ņemot vērā Eiropas Atomenerģijas kopienas dibināšanas līgumu,
ņemot vērā Padomes Direktīvu 92/3/Euratom (1992. gada 3. februāris) par kontroli un uzraudzību attiecībā uz radioaktīvo atkritumu pārvadājumiem starp dalībvalstīm, to ievešanu Kopienā un izvešanu no Kopienas[1], un it īpaši tās 20 pantu,
tā kā saskaņā ar Direktīvu 92/3/Euratom Komisijai jāievieš standarta dokuments;
tā kā minētā direktīva skar ne tikai radioaktīvo atkritumu pārvadāšanu starp dalībvalstīm, bet arī šādu atkritumu ievešanu Kopienā un izvešanu no tās, kā arī tranzītu caur Kopienu no kādas trešās valsts uz citu trešo valsti;
tā kā noteiktos apstākļos var iesniegt pieteikumu vairāk nekā vienai kravai;
tā kā būtu lietderīgi iekļaut visus šos gadījumus vienotā dokumentā ar vairākām daļām, kuras atspoguļo dažādus minētajā direktīvā paredzētos gadījumus;
tā kā šajā lēmumā paredzētie pasākumi saskan ar atzinumu, ko sniegusi komiteja, kura nodibināta saskaņā ar minētās direktīvas 19. pantu,
IR PIEŅĒMUSI ŠO LĒMUMU.
1. pants
Pielikumā ietverto standarta dokumentu izmanto attiecībā uz jebkuru radioaktīvo atkritumu sūtījumu starp dalībvalstīm, kā arī tos ievedot Kopienā un izvedot no tās, ciktāl uz to attiecas Direktīva 92/3/Euratom.
2. pants
Standarta dokuments jāaizpilda saskaņā ar piezīmēm, kas ietvertas tā dažādajās daļās.
3. pants
1. Standarta dokumentu iespiež melniem burtiem uz balta papīra, kas sver ne mazāk kā 40 gramus kvadrātmetrā un kas būtu tik izturīgs, lai, normāli lietojot, viegli neplīstu un neburzītos.
2. Standarta dokumenta izmēri ir 210 x 297 mm (A4) ar maksimālo pielaidi garuma ziņā - 5 mm mazāk un 8 mm vairāk.
3. Dalībvalstis drīkst pieprasīt, lai uz veidlapām būtu norādīts iespiedēja vārds un adrese vai kāda zīme, kas ļauj identificēt iespiedēju. Tās arī drīkst iespiest veidlapas privātā kārtā ar noteikumu, ka tās ir iepriekš apstiprinātas.
4. pants
Dalībvalstis veic vajadzīgus pasākumus, lai izpildītu šo lēmumu ne vēlāk kā 1994. gada 1. janvārī.
5. pants
Šis lēmums ir adresēts dalībvalstīm.
Briselē, 1993. gada 1. oktobrī

Labels: 8
14
0
20